o izvajanju, delovanju in učinkovitosti vrhnje domene .eu od aprila 2017 do aprila 2019

Domena .eu se je izvajala v skladu z uredbo o domeni .eu (kot je bila spremenjena) in Uredbo (ES) št. 874/2004 o pravilih javnega reda v zvezi z izvajanjem in funkcijami domene .eu najvišje ravni ter načelih, ki urejajo registracijo (kot je bila spremenjena).

Na splošno je delovanje domene .eu še vedno učinkovito, saj varno in zanesljivo olajšuje dostop do enotnega digitalnega trga ter Evropejcem omogoča, da na spletu prikažejo svojo evropsko identiteto.

Poleg tega je register domene .eu še naprej spodbujal DNSSEC, tj. varnostno razširitev DNS (sistem domenskih imen), izvajal ukrepe za kibernetsko varnost, uvajal nove pobude za preprečevanje domenskega skvoterstva ter z organi kazenskega pregona in drugimi javnimi organi na nacionalni in evropski ravni sodeloval v boju proti nezakonitim dejavnostim v zvezi z domenskimi imeni .eu. Ohranjal je zelo odporno in zanesljivo tehnično infrastrukturo za zagotovitev, da bi imenski prostor .eu ostal na voljo vsem uporabnikom interneta.

Z zaostrovanjem konkurence se je register domene .eu vse bolj kot na ceno osredotočal na kakovost storitve in varnost. To se je izkazalo za uspešno – delež obnovljenih domenskih imen .eu je ostal velik in se je v obdobju, obravnavanem v tem poročilu, povečal z 78,6 % na 80 %.

To poročilo se nanaša na državno vrhnjo domeno .eu, tj. internetno domeno Evropske unije, in njene različice v drugih pisavah, kot jih upravlja in vodi neprofitna organizacija EURid (Evropski register internetnih domen), ki deluje kot register te domene (v nadaljnjem besedilu: register domene .eu) na podlagi koncesijske pogodbe o storitvah, sklenjene s Komisijo. V skladu s členom 8 Uredbe (ES) št. 733/2002 z dne 22. aprila 2002 o izvajanju domene .eu najvišje ravni (v nadaljnjem besedilu: uredba o domeni .eu) mora Komisija Evropskemu parlamentu in Svetu vsaki dve leti predložiti poročilo o izvajanju, učinkovitosti in delovanju domene .eu. To poročilo obravnava obdobje od 1. aprila 2017 do 31. marca 2019 (v nadaljnjem besedilu: obravnavano obdobje).

Komisija je leta 2017 na podlagi postopka pregleda v okviru programa ustreznosti in uspešnosti predpisov ocenila regulativni okvir domene .eu ter potem izvedla revizijo. Ko sta bila opravljena javno posvetovanje in ocena učinka, Odbor za regulativni nadzor pa je predložil pozitivne povratne informacije, je oblikovala zakonodajni predlog o nadomestitvi obstoječih uredb na področju domene .eu. Ta predlog je bil nazadnje prenesen v zakonodajo kot Uredba (EU) 2019/517 Evropskega parlamenta in Sveta o izvajanju in delovanju vrhnjega domenskega imena .eu ter spremembi in razveljavitvi Uredbe (ES) št. 733/2002 in razveljavitvi Uredbe Komisije (ES) št. 874/2004 (v nadaljnjem besedilu: revidirana uredba o domeni .eu).

Revidirana uredba o domeni .eu daje pravno prožnost, ki domeni .eu omogoča prilagajanje spremembam na trgu, posodablja strukturo upravljanja domene in razširja merila za upravičenost za domenska imena .eu, da lahko državljani EU registrirajo domensko ime ne glede na svoje prebivališče. Revidirana uredba o domeni .eu je začela veljati 18. aprila 2019. Uporabljala se bo od 13. oktobra 2022, na katerega bosta razveljavljeni uredbi 733/2002 in 874/2004, razen določb o razširitvi meril za upravičenost, ki se uporabljajo od 19. oktobra 2019.

4.Register domene .eu

Neprofitna organizacija Evropski register internetnih domen (EURid) je bila leta 2004 izbrana v postopku za oddajo javnih naročil in dodeljena ji je bila koncesijska pogodba o storitvah, s čimer je postala operater registra domene .eu, odgovoren za organizacijo, upravljanje in vodenje domene .eu ter njenih različic v drugih pisavah. Po novem postopku za oddajo javnih naročil je bila organizaciji EURid leta 2014 dodeljena druga pogodba. Ta pogodba je bila podaljšana od 1. aprila 2019 do 12. oktobra 2022.

EURid je organizacija brez pridobitnih namenov, ki je bila ustanovljena v skladu z belgijskim pravom, sedež pa ima v Bruslju. Tri podjetja v lasti organizacije EURid, ustanovljena v Italiji, na Češkem in Švedskem, opravljajo vlogo regionalnih izpostav. Poslanstvo organizacije EURid je „končnemu uporabniku trajnostno dati na voljo zaupanja vreden prostor .eu na podlagi operativne odličnosti, hkrati pa akreditiranim registrarjem zagotoviti storitve izjemne kakovosti“.

Organizacija EURid ima dva ustanovna člana, in sicer DNS Belgium (register .be) in Istituto di Informatica e Telematica (register .it), devet drugih članov in strateški odbor s trinajstimi predstavniki. Za vodenje so odgovorni generalni direktor in osemčlanska ekipa za upravljanje. Ob koncu obravnavanega obdobja je bilo v sedmih oddelkih in štirih regionalnih izpostavah organizacije EURid s polnim delovnim časom zaposlenih 56 uslužbencev. Večina uslužbencev dela v ekipi za zunanje odnose in v tehničnem oddelku.

4.1.Finančna skladnost in izpolnjevanje pogodbenih obveznosti

EURid kot zunanja organizacija samostojno upravlja domeno .eu. Kljub temu Komisija natančno nadzoruje njeno finančno stanje in izpolnjevanje pogodbenih obveznosti v skladu z določbami regulativnega okvira domene .eu in koncesijsko pogodbo o storitvah. Komisija opravlja svojo nadzorno vlogo s pregledi letnih revidiranih računovodskih izkazov, polletnih in letnih finančnih poročil, predlogov proračuna ter strateških in operativnih načrtov registra domene .eu. Finančne zadeve so obravnavane na polletnih in priložnostnih sestankih.

V obdobju, obravnavanem v tem poročilu, je bilo finančno stanje organizacije EURid primerljivo s predhodnima letoma, v katerih so prihodki znašali približno 13 milijonov EUR, stroški pa 11 milijonov EUR na leto. Po odobritvi računov in rezerv je presežek, prenesen v proračun Evropske unije pod pogoji koncesijske pogodbe o storitvah, za obračunski leti 2017 in 2018 znašal 2 863 036 EUR oziroma 1 347 883 EUR.

Organizacija EURid je konec leta 2018 imela finančne rezerve za amortizacijo (0,5 milijona EUR), naložbe (0,6 milijona EUR), socialne obveznosti (2,4 milijona EUR), pravne obveznosti (1,2 milijona EUR) in obratni kapital (0,2 milijona EUR), dodala pa je tudi novo rezervo za iztek pogodb (0,9 milijona EUR).

Komisija je leta 2018 izvedla revizijo različnih upravnih in finančnih vidikov vodenja registra domene .eu. Na podlagi revizije je bil oblikovan sklop priporočil, ki se v letu 2019 izvajajo v skladu z akcijskim načrtom, o katerem sta se dogovorili Komisija in organizacija EURid. Priporočila se zlasti nanašajo na pregled politike javnega naročanja organizacije EURid; pregled njene politike obvladovanja nasprotij interesov; pojasnilo glede pravil o oblikovanju rezerv in pristopa k oblikovanju rezerv; razvoj doslednega pristopa k najemanju zunanjih svetovalcev; pregled učinkovitosti in uspešnosti regionalnih izpostav; oceno dejavnosti trženja in ozaveščanja ter organizacijo letne revizije izpolnjevanja pogodbenih obveznosti.

5.Domena .eu

5.1.Splošni trendi

Med 3,7 milijona domenskimi imeni .eu, registriranimi do konca prvega četrtletja leta 2019, je domena .eu enajsta največja vrhnja domena in še vedno sedma največja državna vrhnja domena na svetu. Obseg registracij znaša približno 1 % svetovnega trga domenskih imen, tj. več kot 350 milijonov domenskih imen, porazdeljenih med 1 486 vrhnjih domen.

Čeprav je letna rast konec leta 2017 znašala 1,5 %, je bila leta 2018 zabeležena 3,4-odstotna negativna rast. Negativna rast je posledica dveh neobičajnih razvojev dogodkov – v primerjavi z drugimi državnimi vrhnjimi domenami: namere Združenega kraljestva, da izstopi iz Evropske unije (pojasnjeno v oddelku „Vpliv namere Združenega kraljestva, da izstopi iz EU“), in začasne ukinitve približno 58 000 domenskih imen v letu 2018 zaradi strožjih preverjanj upravičenosti.

Na splošno je uspešnost domene .eu usklajena z uspešnostjo drugih državnih vrhnjih domen, ki so se v dveletnem obdobju, obravnavanem v tem poročilu, skupaj soočale z nizkimi stopnjami rasti na trgu domenskih imen. Razlogov za te nizke stopnje rasti je veliko. Nadaljujejo se trendi, opisani v prejšnjem poročilu, kot sta zrelost ključnih nacionalnih trgov in povečanje konkurence zaradi pojava novih generičnih vrhnjih domen. V obdobju, obravnavanem v tem poročilu, so tržni delež pridobili tudi nadomestki, kot so računi na družbenih medijih za posameznike in podjetja ter aplikacije za mobilni trg, zlasti na nastajajočih trgih,.

Glede na državo registracije so bile konec prvega četrtletja leta 2019 Nemčija, Nizozemska, Francija, Poljska in Italija glavni trgi domene .eu. V obdobju, obravnavanem v tem poročilu, je Združeno kraljestvo zdrsnilo s četrtega na šesto mesto, delež registracij domen .eu na Portugalskem pa se je skoraj podvojil, kar dokazuje, da lahko domenska imena še vedno dosežejo dvomestno stopnjo rasti.

5.2.Blagovna znamka .eu

V zadnjih letih so se trg domenskih imen in zlasti uveljavljene vrhnje domene soočile s precejšnjim povečanjem konkurence zaradi uvedbe novih generičnih vrhnjih domen, kot sta .hotel ali .shop. Konkurenca se je močno zaostrila in veliko novih registrov ponuja zelo nizke cene, ki jih registrarjem in prodajnim posrednikom oglašujejo z agresivnim trženjem.

Organizacija EURid se je odzvala tako, da se je namesto na ceno osredotočila na kakovost in varnost ter da je domeno .eu še naprej oglaševala kot zaupanja vredno blagovno znamko, ki pokriva vso Evropo. Ta strategija se je izkazala za uspešno – delež obnovljenih domenskih imen .eu (kar je po navadi pokazatelj zaupanja in lojalnosti strank) je ostal velik in se je v obdobju, obravnavanem v tem poročilu, povečal z 78,6 % na 80 %.